Deputatul PSD Gabriel Zetea a declarat, marți, la Talk B1 cu Gabriela Mihai, că la ședința de astăzi a liderilor coaliției se discută exclusiv despre criza din sistemul de Educație și despre măsurile necesare pentru stoparea grevei.
Întrebat despre ședința liderilor din coaliție și, totodată, dacă este pregătit Marcel Ciolacu să preia funcția de premier în actualul context social, Gabriel Zetea a declarat: "Partidul Social Democrat este pregătit să preia guvernarea oricând din orice punct de vedere, dar nu cred că asta este prioritatea, așa cum am mai spus și noi, Partidul Social Democrat, iar mai apoi, după o săptămână, au ajuns la aceeași concluzie și președintele Klaus Iohannis, și până la urmă și Partidul Național Liberal".
"Eu o să vă rog să nu umblați după tot felul de surse, sau să nu umblăm noi toți după surse și declarația unui sau a altuia din Partidul Național Liberal. Vorbim despre declarațiile oficiale. În acest moment, negocierile politice în cadrul coaliției sunt suspendate, nu se desfășoară, întâlnirea din acest moment de la Palatul Victoria, la această întâlnire, se discută exclusiv lucruri legate de cel mai important și cea mai mare criză pe care o avem în acest moment, criza din sistemul de educație, stoparea grevei, care sunt măsurile pe care Guvernul le poate lua în continuare, ce putem să facem împreună, toată coaliția (…), pentru ca profesorii să poată să fie mulțumiți, să revină la catedre, să se reia programul de examene pentru copii, pentru că cel mai mult în această perioadă au de suferit copiii, iar apoi părinții copiilor", a adăugat deputatul PSD.
Cât despre momentul rocadei, el a explicat: "Mâine, dacă – Doamne, ajută! – există o soluție pentru profesori și mâine greva se oprește, poimâine deja se poate face rocadă. Nu există un orizont de timp mai scurt sau mai lung, există doar această miză, stoparea acestei greve prin toate mijloacele necesare pentru a avea copii la ore și examene în termen".
"Există o singură prioritate, și asta este stoparea grevei din Educație, până la urmă, satisfacerea revendicărilor profesorilor, personalului auxiliar. Fiecare zi cu care întârziem revenirea la ore a profesorilor și examenele copiilor este un lucru rău, foarte rău, pentru milioane de părinți și pentru milioane de copii", a mai spus Gabriel Zetea, întrebat dacă Marcel Ciolacu nu va prelua rolul de premier în cazul în care nu se încheie greva din învățământ.